《答李几仲书》
宋代·黄庭坚

昨从东来，道出清湘，八桂之间，每见壁间题字，以其枝叶，占其本根，以为是必磊落人也。问姓名于士大夫，与足下一游旧者皆曰：“是少年而老气有余者也。”如是已逾年，恨未识足下面耳。

今者乃蒙赐教，称述古今，而归重于不肖。又以平生得意之文章，倾囷倒廪，见畀而不吝。秋日楼台，万事不到胸次，吹以木末之风，照以海滨之月，而咏歌呻吟足下之句，实有以激衰懦而增高明也。幸甚。

庭坚少孤，窘于衣食，又有弟妹婚嫁之责。虽蚤知从先生长者学问，而偏亲白发，不得已而从仕。故少之日，得学之功十五，而从仕之日，得学之功十三。所以衰懦不进，至今落诸公之后也。

窥观足下天资超迈，上有亲以为之依归，旁有兄弟以为之资助
，春秋未三十，耳目聪明，若刻意于德义经术，所至当不止此耳。非敢谓足下今日所有，不足以豪于众贤之间；但为未及古人，故为足下惜此日力耳。

天难生于才，而才者须学问琢磨，以就晚成之器;其不能者，则不得归怨于天也。世实须才，而才者未必用，君子未尝以世不用而废学问；其自废惰欤，则不得归怨于世也。

凡为足下道者，皆在中朝时闻天下长者之言，足下以为然，当继此有进于左右。秋热虽未艾，伏惟侍奉之庆。龙水风土比湖南更热，老人多病眩，奉书草草。唯为亲为己自重。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。